SL Uradni list Evropske unije C 173/9

Končno poročilo pooblaščenca za zaslišanje v zadevi Carglass (COMP/39.125 – PO/Carglass)

(v skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

2009/C 173/06

Osnutek odločbe je podlaga za naslednje ugotovitve:

UVOD

Komisija je februarja in marca 2005 v več državah članicah opravila inšpekcijske preglede v prostorih večjih proizvajalcev avtostekla. Komisija je februarja 2005 prejela zahtevo za imuniteto ali kot drugo možnost za znižanje globe na podlagi obvestila o prizanesljivosti iz leta 2002 (1). Komisija je na podlagi informacij, pridobljenih med preiskavo, predhodno ugotovila, da so trije glavni dobavitelji avtostekla, in sicer podjetja Saint-Gobain, Pilkington in AGC, sklenili sporazume in/ali usklajeno ravnali glede dobave avtostekla ter si izmenjevali občutljive poslovne informacije v nasprotju s členom 81 Pogodbe ES in členom 53 Sporazuma EGP v EU vsaj od leta 1997 in najmanj do oktobra 2004. Podjetje Soliver, manjši belgijski dobavitelj, je pri teh sporazumih in/ali usklajenih praksah sodeloval le od decembra 1998 do marca 2003.

PISNI POSTOPEK

Obvestilo o nasprotovanju in rok za odgovor

Komisija je 19. aprila 2007 poslala obvestilo o nasprotovanju naslednjim podjetjem:

(i) Asahi Glass Co. Ltd in njegovim podružnicam; Glaverbel SA, Glaverbel France SA, Glaverbel Italy S.r.l., Glaverbel UK, Splintex France SA, Splintex UK Limited, AGC Automotive Europe SA in AGC Automotive Germany GmbH;

(ii) La Compagnie de Saint-Gobain SA in njegovim podružnicam; Saint-Gobain Glass France SA, Saint-Gobain Sekurit Deutschland GmbH in Saint-Gobain Sekurit France SA;

(iii) Pilkington Group Limited in njegovim podružnicam; Pilkington Automotive Ltd, Pilkington Automotive Deutschland GmbH, Pilkington Holding GmbH, Pilkington Italia Spa ter

(iv) Soliver NV.

Stranke so obvestilo o nasprotovanju prejele 20. aprila 2007 in odobren jim je bil dvomesečni rok za odgovor. Takratni pooblaščenec za zaslišanje Serge Durande je na utemeljeno zahtevo strank odobril podaljšanje tega roka za vse stranke razen podjetja La Compagnie de Saint-Gobain SA.

Vse stranke so odgovore predložile pravočasno.

Dostop do dokumentacije

Stranke so imele dostop do dokumentacije v obliki dveh zgoščenk, ki so ju prejele 25. aprila oziroma 30 aprila 2007. Izjave podjetij, dane v okviru vloge za prizanesljivost, so bile strankam dostopne v prostorih Komisije.

USTNI POSTOPEK

Ustno zaslišanje

Ustno zaslišanje, na katerem so bili prisotni predstavniki vseh strank, je bilo 24. septembra 2007.

Podjetje Soliver je 15. oktobra 2007 pooblaščencu za zaslišanje Sergeu Durandu poslalo dopis s podrobnim opisom nekaterih vprašanj v zvezi s preiskavo, ki so bila sprožena že na ustnem zaslišanju. Pooblaščenec za zaslišanje je v svojem dopisu z dne 26. oktobra 2007 pojasnil, da ima Komisija široka pooblastila glede načina izvajanja preiskav podjetij v okviru protimonopolnih postopkov, za katere veljajo načela, kot so načelo sorazmernosti in zaščite pred samovoljnimi inšpekcijskimi pregledi (2).

OSNUTEK ODLOČBE

Osnutek odločbe se od obvestila o nasprotovanju razlikuje v naslednjem:

— trajanje kršitve in udeležbe zadevnih strank je v primerjavi z obvestilom o nasprotovanju skrajšano;

— nekatere navedbe iz obvestila o nasprotovanju, zlasti v zvezi z obsegom sodelovanja določenih strank v kršitvi (tj. vloga vodje, stranko v kartelnih dogovorih zastopa druga stranka, dogovori o usklajevanju proizvodnih strategij za zatemnjeno steklo), so opuščene.

Menim, da osnutek odločbe, ki je bil predložen Komisiji, vključuje le ugovore, glede katerih so imele stranke priložnost izraziti svoje poglede.

Menim, da so bile pravice strank do pisne in ustne izrazitve mnenj v tej zadevi spoštovane.

V Bruslju, 3. julija 2008 Michael ALBERS

(1) UL C 45, 19.2.2002, str. 3–5.

(2) Sodba SES z dne 22. oktobra 2002 v zadevi C-94/00 Roquette Frères SA proti Komisiji, odstavki 27 in 61–81.